Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10),

Narodna skupština Republike Srbije, na sednici Četrnaestog vanrednog zasedanja u Dvanaestom sazivu, održanoj 23. septembra 2021. godine, donela je

**O D L U K U**

**O IZMENAMA I DOPUNAMA ODLUKE O USVAJANjU KODEKSA PONAŠANjA NARODNIH POSLANIKA**

1. Usvaja se Odluka o izmenama i dopunama Kodeksa ponašanja narodnih poslanika, koja je sastavni deo ove odluke.

2. Ova odluka stupa na snagu narednog dana od dana objavljivanja u „Službenom glasniku Republike Srbije“.

RS broj 55

U Beogradu, 23. septembra 2021. godine

**NARODNA SKUPŠTINA REPUBLIKE SRBIJE**

 PREDSEDNIK

 Ivica Dačić

**IZMENE I DOPUNE KODEKSA PONAŠANjA NARODNIH POSLANIKA**

**Član 1.**

U Odluci o usvajanju Kodeksa ponašanja narodnih poslanika („Službeni glasnik RS“, broj 156/20), član 23. menja se i glasi:

„Komisija:

1. donosi Vodič za primenu Kodeksa (u daljem tekstu: Vodič) u roku od 15 dana od dana obrazovanja Komisije;

2) vrši poverljivo savetovanje narodnih poslanika u vezi sa primenom Kodeksa;

3) organizuje i sprovodi obuke narodnih poslanika o primeni Kodeksa;

4) daje mišljenje o povredi Kodeksa.

Članovi Komisije ne mogu biti narodni poslanici, izabrana, postavljena i imenovana lica, niti članovi političke stranke.

Narodna skupština bira Komisiju koja broji pet članova, na period od pet godina, bez mogućnosti reizbora.“

**Član 2.**

Posle člana 23. dodaju se novi članovi:

„Član 23a

Komisiju čine tri predstavnika fakultetskog nastavnog osoblja koji su na osnovnim ili master studijama angažovani ili su bili angažovani iz oblasti etike, morala ili moralnog razvoja i dva državna službenika zaposlena u Službi Narodne skupštine (u daljem tekstu: Služba).

Komisija bira predsednika iz reda predstavnika fakultetskog nastavnog osoblja.

Član 23b

Kandidate iz reda fakultetskog nastavnog osoblja predlažu:Filozofski fakultet Univerziteta u Beogradu, Novom Sadu, Nišu, Prištini sa privremenim sedištem u Kosovskoj Mitrovici i Državni fakultet u Novom Pazaru - Departman za filozofiju.

Fakulteti iz stava 1. ovog člana predlažu po jednog kandidata.

Izbor kandidata vrši telo sastavljeno od tri člana odbora Narodne skupštine u čijem delokrugu rada je obrazovanje i nauka.

Član 23v

Kriterijum za izbor članova Komisije iz reda fakultetskog nastavnog osoblja je broj bodova impakt faktora (h-index sa Google Academic-a) iz oblasti etike, morala ili moralnog razvoja, koje fakulteti, uz biografiju kandidata, dostavljaju telu iz člana 23b stav 3.

Prva tri kandidata sa najvećim brojem bodova impakt faktora (h-index sa Google Academic-a) predlažu se za članove Komisije.

Telo iz člana 23b stav 3. dostavlja predlog kandidata za izbor za člana Komisije Odboru za administrativno-budžetska i mandatno-imunitetska pitanja (u daljem tekstu: Odbor).

Član 23g

Kandidovanje za člana Komisije iz reda državnih službenika u Službi obavlja se putem internog poziva.

Izbor kandidata vrši telo sastavljeno od tri člana iz reda državnih službenika na položaju u Službi, koje određuje generalni sekretar Narodne skupštine (u daljem tekstu: generalni sekretar).

Član 23d

Kandidat za člana Komisije iz reda državnih službenika u Službi mora da ispunjava sledeće uslove:

-da poseduje visoko obrazovanje iz oblasti društveno-humanističkih nauka;

-da ima najmanje zvanje samostalnog savetnika.

Prva dva kandidata sa najvećim brojem bodova postignutim na testu znanja iz oblasti etike i integriteta predlažu se za članove Komisije.

Telo iz člana 23g stav 2. dostavlja predlog za izbor za člana Komisije Odboru.

Član 23đ

 Narodna skupština donosi odluku o obrazovanju Komisije na predlog Odbora.

Član 23e

Mandat člana Komisije prestaje: istekom vremena na koje je izabran, smrću, podnošenjem ostavke Narodnoj skupštini u pisanoj formi u kom slučaju mandat člana Komisije prestaje danom dostavljanja ostavke, iz razloga navedenih u članu 23. stav 2. i razrešenjem.

Telo koje vrši izbor kandidata za člana Komisije je dužno da tri meseca pre isteka mandata člana Komisije, otpočne postupak za izbor člana Komisije.

Ako funkcija člana Komisije prestane pre isteka vremena na koje je biran, telo koje vrši izbor kandidata za člana Komisije, je dužno da u roku od 30 dana od dana nastupanja slučaja iz stava 1. ovog člana otpočne postupak za izbor člana Komisije.

Mandat novoizabranog člana traje do isteka mandata Komisije.

Član 23ž

Član Komisije se razrešava ako nesavesno vrši funkciju člana Komisije, narušava ugled ili političku nepristrasnost Komisije, ako bude osuđen za krivično delo koje ga čini nedostojnim funkcije člana Komisije ili bez osnovanog razloga odbije da obavlja dužnost člana Komisije.

Postupak iz stava 1. ovog člana pokreće se na predlog predsednika Komisije ili najmanje tri člana Komisije.

Komisija može da udalji sa funkcije člana protiv koga se vodi postupak u kome se utvrđuje da li postoje razlozi za njegovo razrešenje.

Komisija po sprovedenom postupku, donosi odluku da su se stekli uslovi za razrešenje člana Komisije koju dostavlja Odboru.

Narodna skupština donosi odluku o razrešenju člana Komisije, na predlog Odbora.

Član 23z

Komisija donosi pravila o radu.

Komisija ima sekretara koga određuje generalni sekretar.

Članovi Komisije i sekretar primaju naknadu za rad u visini koju odredi Odbor.“

**Član 3.**

U članu 27. stav 1. reči: „za administrativno-budžetska i mandatno-imunitetska pitanja (u daljem tekstu: Odbor)“ brišu se.

**Član 4.**

U članu 28. posle stava 4. dodaje se novi stav 5. koji glasi:

„Odbor je dužan da odmah po prijemu prijave primerak dostavi i Komisiji.“

Dosadašnji st. 5-10. postaju st. 6-11.

**Član 5.**

Član 30. menja se i glasi:

„Odbor donosi odluku o povredi Kodeksa, ukoliko se utvrdi postojanje povrede odredbi Kodeksa i izriče propisanu meru.

Pre donošenja odluke o povredi Kodeksa, Odbor pribavlja mišljenje Komisije.

Mišljenje Komisije o povredi Kodeksa nije obavezujuće za Odbor.

Mišljenje Komisije o povredi Kodeksa se objavljuje na internet stranici Narodne skupštine.

U slučaju da je protiv predsednika Odbora podneta prijava o povredi Kodeksa, sednicu vodi i u radu i odlučivanju učestvuje zamenik predsednika Odbora.

U slučaju da je protiv člana Odbora podneta prijava o povredi Kodeksa, na sednici na kojoj se razmatra prijava o povredi Kodeksa, u radu i odlučivanju učestvuje njegov zamenik.

U slučaju da je protiv zamenika člana Odbora podneta prijava o povredi Kodeksa, na sednici na kojoj se razmatra prijava o povredi Kodeksa, u radu i odlučivanju učestvuje član Odbora čiji je zamenik narodni poslanik protiv koga je podneta prijava.

Odbor je obavezan da odluči u roku od 30 dana od dana podnošenja prijave.

Odluka Odbora je konačna.“.

**Član 6.**

U članu 31. posle stava 2. dodaju se novi st. 3-6. koji glase:

„Na osnovu mere iz stava 1. ovog člana, Odbor izriče novčanu kaznu.

Narodni poslanik kome je izrečena opomena, kažnjava se novčanom kaznom u visini 10% osnovne plate narodnog poslanika.

Narodni poslanik kome je izrečena javna opomena, kažnjava se novčanom kaznom u visini 50% osnovne plate narodnog poslanika.

Kazna iz st. 4. i 5. ovog člana izvršava se na način predviđen Poslovnikom Narodne skupštine.“

**Član 7.**

U članu 34. stav 2. reči: „javnih funkcionera,'' zamenjuju se rečima: „narodnih poslanika,“.